บิ๊กยูเรกาโบ้ยตลาดร่วงแรงราคาใกล้จอง
ผู้บริหารยันหุ้นยูเรกาลงสมเหตุผล วิ่งเข้าใกล้ราคาพื้นฐาน 3.1-3.2 บาท
6 มิ.ย. 2556

ผู้บริหารยันหุ้นยูเรกาลงสมเหตุผล วิ่งเข้าใกล้ราคาพื้นฐาน 3.1-3.2 บาท
นายนรากร ราชพลสิทธิ์ ประธานเจ้าหน้าที่บริหารและกรรมการผู้จัดการ บริษัท ยูเรกา ดีไซน์ (EUREKA) เปิดเผยว่า ราคาหุ้นของบริษัทในช่วงแรกของการเข้าซื้อขายครั้งแรก ได้ปรับตัวสูงจากราคาจองหุ้นละ 2.25 บาท ขึ้นไปสูงสุด 7.9 บาท หลังจากนั้นราคาหุ้นได้ปรับตัวลดลงมา มองว่าเป็นทิศทางที่ควรจะเป็น โดยปิดล่าสุด 3.62 บาท ลดลง 0.04 บาท หรือลดลง 1.09% ปรับตัวเข้าใกล้ราคาพื้นฐาน ตามที่นักวิเคราะห์ตลาดให้ราคาพื้นฐาน 3.1-3.2 บาท
บริษัทได้ตั้งเป้าหมายธุรกิจภายในปี 2558 จะมีการเติบโตปีละ 30% หรือมีรายได้ระดับ 600 ล้านบาท ติดอันดับ 1 ใน 10 ของอาเซียนของบริษัทผู้ออกแบบ และผลิตเครื่องจักรเพื่อการผลิตชิ้นส่วนสำหรับธุรกิจยานยนต์
ปีนี้คาดว่าจะมีรายได้ 400 ล้านบาท ติดอันดับ 1 ใน 5 ของประเทศไทย และคาดว่าสัดส่วนรายได้จากต่างประเทศจะเพิ่มเป็น 30% ของรายได้รวม จากปัจจุบันมีสัดส่วนเพียง 10% เท่านั้น โดยวางแผนในปี 2557 จะไปเปิดสาขาในประเทศอินโดนีเซีย อินเดีย และเวียดนาม
นายนรากร กล่าวว่า บริษัทมีแผนรุกตลาดไปยังต่างประเทศเพื่อเป็นการกระจายความเสี่ยงของธุรกิจ เพราะสินค้าที่นำไปขายเป็นสินค้ากลุ่มเดิม และฐานลูกค้าเดียวกับที่ขายในประเทศ และส่วนต่างกำไรก็อยู่ในอัตราเดียวกัน
สำหรับผลประกอบการในปีนี้มั่นใจว่าจะโตได้ตามเป้าหมาย เพราะมีมูลค่างานในมือแล้ว 200 ล้านบาท เพราะเพิ่งได้รับคำสั่งซื้อใหม่จากผู้ประกอบการยานยนต์มูลค่ารวมประมาณ 100 ล้านบาท ได้แก่ รถยนต์มิตซูบิชิ 50 ล้านบาท รถจักรยานยนต์ฮอนด้า 24 ล้านบาท คาดว่าจะรับรู้รายได้ทั้งหมดภายในปีนี้ และอยู่ระหว่างการเจรจาคำสั่งซื้อชุดใหม่กับทางโตโยต้า มาสด้า และนิสสัน คาดว่าในเดือน ก.ค.นี้จะสามารถสรุปการสั่งซื้อได้